CELEX: 32014D0461
Language: et
Date: 2014-07-14 00:00:00
Title: 2014/461/EL: Komisjoni rakendusotsus, 14. juuli 2014 , millega kehtestatakse ajutine erand nõukogu otsusest 2013/755/EL seoses Gröönimaalt pärit töödeldud ja konserveeritud krevetiliste päritolureeglitega

15.7.2014   
            
            
               ET
            
            
               Euroopa Liidu Teataja
            
            
               L 207/20
            
         KOMISJONI RAKENDUSOTSUS,
   14. juuli 2014,
   millega kehtestatakse ajutine erand nõukogu otsusest 2013/755/EL seoses Gröönimaalt pärit töödeldud ja konserveeritud krevetiliste päritolureeglitega
   
      (2014/461/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 25. novembri 2013. aasta otsust 2013/755/EL ülemeremaade ja -territooriumide Euroopa Liiduga assotsieerimise kohta (ÜMTde assotsiatsiooni otsus), (1) eriti selle VI lisa artiklit 16,
   ning arvestades järgmist:
   
               (1)
            
            
               16. oktoobril 2009 võttis komisjon vastu otsuse 2009/776/EÜ, (2) millega kehtestatakse erand mõiste „päritolustaatusega toode” määratlusest, et võtta arvesse Gröönimaa eriolukorda seoses liiki Pandalus borealis kuuluvate garneelide ja krevettidega. Erandi kehtivus lõppes 31. detsembril 2013.
            
         
               (2)
            
            
               1. aprilli 2014. aasta kirjas taotles Gröönimaa uue erandi tegemist otsuse 2013/755/EL VI lisa artiklis 16 sätestatud päritolureeglitest seoses liikide Pandalus borealis ja Pandalus Montagui töödeldud ja konserveeritud krevetiliste 2 500-tonnise aastakogusega, mida võib eksportida Gröönimaalt ajavahemikul 1. jaanuarist 2014 kuni 31. detsembrini 2020.
            
         
               (3)
            
            
               Gröönimaa taotluse aluseks on asjaolu, et Gröönimaa lubatud kogupüük (TAC) on viimastel aastatel vähenenud ning väheneb veelgi 2015. aastal ning seepärast ei ole võimalik päritolustaatusega krevetilisi piisavalt tarnida. Gröönimaa vajab kiiresti krevetilisi naaberriikidest, et säilitada tootmise miinimumtase ja tagada tööhõive.
            
         
               (4)
            
            
               Otsuse 2013/755/EL VI lisa artikli 16 lõike 1 punktis c on sätestatud, et kõnealustest päritolureeglitest võib teha erandeid juhul, kui seda tingib riigis või territooriumil olemasolevate majandusharude areng või uute tööstusharude loomine.
            
         
               (5)
            
            
               Gröönimaa peamine tootmisharu on kalandus, mille kõige tähtsam sektor on krevetiliste püük. Gröönimaa tööstuse jätkuva arengu jaoks on väga oluline säilitada võimalus kasutada kolmandatest riikidest (eelkõige Kanadast) pärit krevetilisi ka tulevikus, et arendada tööstust maismaal ning tagada Gröönimaa tööstuse konkurentsivõime maailmaturul.
            
         
               (6)
            
            
               Gröönimaa on geograafiliselt eraldatud territoorium piiratud infrastruktuuri ja kasvavava tööpuudusega. Kui tarneid napib, tuleb tehased sulgeda ja see põhjustab pikaajalist töötust. Seetõttu on tehaste sulgemisel märkimisväärne sotsiaalmajanduslik mõju väikesele kogukonnale, kelle majandustegevus sõltub sellistest ettevõtetest. 2 500 tonni krevetiliste töötlemisega saab tööd ligikaudu 10 töötajat. Gröönimaa on märkinud oma taotluses, et erand on hädavajalik ühe sellise tehase püsimajäämiseks.
            
         
               (7)
            
            
               Taotletav erand on põhjendatud otsuse 2013/755/EL VI lisa artikli 16 lõike 1 punkti c alusel seoses olemasoleva tööstusharu jätkuva arenguga Gröönimaal. Erandi tegemisega saab kindlustada tööhõive haavatavates kogukondades. See on ka olulise tähtsusega Gröönimaa ühe tehase püsimajäämiseks.
            
         
               (8)
            
            
               Kuna 2001. aastal tehtud erandit on vähe kasutatud, tuleks seekord teha erand ainult 500 tonni suhtes. See vastab 2002. aastal kasutatud erandi maksimumtasemele, mida suurendatakse 25-protsendilise lubatud kõikumise võrra.
            
         
               (9)
            
            
               Kui teatavad koguste, järelevalve ja kestusega seotud tingimused on täidetud, ei kahjustaks erand oluliselt liidu ega ühe või mitme liikmesriigi majandussektorit või väljakujunenud tööstusharu.
            
         
               (10)
            
            
               Komisjoni määruses (EMÜ) nr 2454/93 (3) on kehtestatud tariifikvootide haldamise eeskirjad. Neid eeskirju tuleks kohaldada sellise koguse haldamise suhtes, millele tehakse erand käesoleva otsusega.
            
         
               (11)
            
            
               Erandit taotletakse ajavahemikuks, mis algab 1. jaanuaril 2014 ja lõpeb 31. detsembril 2020. Kuna on vaja tagada ekspordi järjepidevus Gröönimaalt liitu ja prognoositavus ettevõtjate jaoks, tuleks erand kehtestada tagasiulatuvalt.
            
         
               (12)
            
            
               Käesolevas otsuses sätestatud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Erandina otsuse 2013/755/EL VI lisast loetakse CN-koodide ex 1605 21 ja ex 1605 29 alla kuuluvaid liikide Pandalus borealis ja Pandalus Montagui töödeldud ja konserveeritud krevetilisi, mis on Gröönimaal töödeldud CN-koodi 0306 16 99 alla kuuluvatest päritolustaatuseta krevetilistest, Gröönimaalt pärinevaks vastavalt käesoleva otsuse artiklites 2–5 sätestatud tingimustele.
   Artikkel 2
   Artiklis 1 sätestatud erandit kohaldatakse lisas esitatud selliste koguste suhtes, mida imporditakse liitu Gröönimaalt ajavahemikul 1. jaanuarist 2014 kuni 31. detsembrini 2020.
   Artikkel 3
   Käesoleva otsuse lisas esitatud koguseid hallatakse vastavalt määruse (EMÜ) nr 2454/93 artiklitele 308a, 308b ja 308c.
   Artikkel 4
   Gröönimaa tolliasutused võtavad vajalikud meetmed artiklis 1 osutatud toodete ekspordikoguste kontrollimiseks.
   Kõik nende asutuste poolt kõnealustele toodetele väljaantud EUR.1 liikumissertifikaadid peavad sisaldama viidet käesolevale otsusele.
   Enne igale kvartalile järgneva kuu lõppu edastavad Gröönimaa pädevad asutused komisjonile kvartaliaruande koguste kohta, millele vastavalt käesolevale otsusele on välja antud liikumissertifikaadid EUR.1, ning nende sertifikaatide seerianumbrid.
   Artikkel 5
   Käesoleva otsuse alusel välja antud liikumissertifikaadi EUR.1 lahter 7 peab sisaldama ühte järgmistest märgetest:
   
               —
            
            
               „Derogation — Commission Implementing Decision 2014/461/EU”,
            
         
               —
            
            
               „Dérogation — Décision d'exécution 2014/461/UE de la Commission”.
            
         Artikkel 6
   Käesolev otsus jõustub selle avaldamise päeval.
   Käesolevat määrust kohaldatakse 1. jaanuarist 2014 kuni 31. detsembrini 2020.
   
      Brüssel, 14. juuli 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 344, 19.12.2013, lk 1.
   
      (2)  Komisjoni otsus 2009/776/EÜ, 16. oktoober 2009, millega kehtestatakse erand nõukogu otsusest 2001/822/EÜ seoses Gröönimaalt pärit töödeldud ja konserveeritud krevetiliste päritolureeglitega (ELT L 278, 23.10.2009, lk 51).
   
      (3)  Komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
   
      LISA
      
                  Järjekorranumber
               
               
                  CN-kood
               
               
                  Toote kirjeldus
               
               
                  Ajavahemik
               
               
                  Kogused
               
            
                  09.xxxx
               
               
                  ex 1605 21
                  ex 1605 29
               
               
                  Töödeldud või konserveeritud krevetilised liikidest Pandalus borealis ja Pandalus Montagui
                  
               
               
                  1.1.2014–31.12.2014
                  1.1.2015–31.12.2015
                  1.1.2016–31.12.2016
                  1.1.2017–31.12.2017
                  1.1.2018–31.12.2018
                  1.1.2019–31.12.2019
                  1.1.2020–31.12.2020
               
               
                  500 tonni
                  500 tonni
                  500 tonni
                  500 tonni
                  500 tonni
                  500 tonni
                  500 tonni